Hans Kristian Skibby (DF), 2006-11-16:
Den 18. januar 1980 var min fødselsdag, og det var også den dag, hvor Danmark modtog sine første F-16-fly af en samlet ordre på 58 fly.
Siden er der kommet flere til, og der var for kort tid siden i alt 62 fly til rådighed i det danske forsvar.
Men med forsvarsforliget for perioden 20042009 blev det besluttet at udfase en del af F-16flyene, så vi nu ifølge den seneste aftale skal råde over 48 operative F-16-fly.
Jeg vil gerne have lov til at fastslå, at de F-16fly, vi har haft i nu mange år og også har i dag, har gjort og stadig gør det utrolig godt.
Med de nyeste opdateringer og den nyeste teknologi fremstår flyene i særdeles god stand i dag, men fra politisk hold må vi forholde os til, at de uundgåeligt står foran pensionering efter lang og tro tjeneste.
Derfor må vi fra politisk side planlægge, hvordan overgangen til et nyt fly skal håndteres, og der er utrolig mange væsentlige spørgsmål, som vi skal forholde os til i den forbindelse.
Der er tidsperspektivet for udfasningen af F-16-flyene; der er implementeringsfasen med det fly, der kommer til at erstatte det; og der er økonomien: Hvad med tallene?
Hvordan ser det ud?
Vi har jo tal, som flere ordførere før mig har sagt svæver mellem 20 og 50 mia. kr., og det er jo selvsagt ganske svimlende beløb.
Noget andet, man også skal diskutere, er selvfølgelig antallet af fly.
Hvad er behovet? Hvad siger analyserne?
Og hvad siger vurderingerne fra det danske forsvar selv?
Så er der oveni naturligvis også det samlede hensyn til imødekommelse af danske erhvervsog udviklingsinteresser og danske arbejdspladser.
Ligeledes er der, som forsvarsministeren også pointerede, tale om en beslutning, som har direkte indflydelse på den danske sikkerhedspolitik, idet netop dansk flystøtte på højt niveau er noget, man i NATO-samarbejdet har været meget glade for, f.eks. i forbindelse med befrielsen af Afghanistan fra Talebanstyret, men også i forbindelse med de serbiske overgreb på civilbefolkningen i Kosovo.
Jeg vil gerne takke forsvarsministeren for en solid orientering, som jeg synes gav svar på en lang række af de spørgsmål, der gennem de seneste måneder har været rejst politisk af flere partier, senest sidste torsdag, hvor forsvarsministeren jo som bekendt var i åbent samråd i Forsvarsudvalget.
Ligeledes kan vi fra Dansk Folkepartis side fuldt ud tilslutte os forsvarsministerens betragtninger og konklusioner, når det drejer sig om plan og status med hensyn til indkøb af nye fly til det danske forsvar.
Vi står foran en af de største investeringer i nyere tid, og derfor er det uhyre vigtigt, at vi også forstår at sammentænke hele processen til en fælles konklusion, der efterfølgende kan være grundlaget for den endelige beslutning om flyvalg.
Derfor er det også positivt, at forsvarsministeren erklærer sig positiv over for at indgå i et tættere udviklingssamarbejde med både Gripenproducenten i Sverige og Eurofighterproducenten i Tyskland, idet en åbning over for disse netop er med til at synliggøre, at der, som ministeren selv sagde i sin redegørelse, ikke er truffet nogen som helst afgørelse om flytypevalg endnu.
Derfor noterer Dansk Folkeparti sig også med tilfredshed, at forsvarsministeren erklærer sig positiv over for en samlet undersøgelse, eventuelt via Rigsrevisionen, af status på JSF-udviklingsprogrammet, som Danmark er en aktiv del af i dag og har været det siden 1997, hvor beslutningen blev taget.
Dansk Folkeparti er også indforstået med, at en sådan uvildig vurdering først bør gennemføres senere i processen, nemlig når vi omkring 2008 vil nærme os en endelig beslutning om flyvalg.
Det er ikke i dag, vi skal beslutte os, og vi har en lang proces foran os, men konklusionen på dagens debat bør efter Dansk Folkepartis opfattelse være, at der er bred enighed om, at processen indtil nu er blevet gennemført på betryggende vis, og at vi også kan se frem til en videreførelse af den politiske linje.
Vi har i hvert fald den opfattelse, at vi står med tre flyproducenter, som alle vil kunne opfylde det behov, som vi har beskrevet i udbudsmaterialet,
og vi er ligeledes af den opfattelse, at alle tre producenter stiller med et godt tilbud om inddragelse af danske virksomheder og en villighed til at delagtiggøre de danske virksomheder i både udvikling og produktion af delelementer.
Det blev i forsvarsministerens tale i øvrigt nævnt, at det kunne betyde en styrkelse af det danske teknologiske niveau, og at det også vil kunne åbne døre for det danske marked, så de folk, der producerer varer inden for området, kunne få nye markedsadgange, og der dermed vil blive en styrket position på verdensmarkedet.
Men som sagt: Opgaven ligger foran os, og det er nu op til os fra politisk hold at sikre, at processen vil forløbe i åbenhed og i en fortsat positiv politisk dialog.